หุ้นโลกทรุดป่วนสุด2ปี
ผู้นำยุโรปเอเชียหารือเครียดวอนทุกฝ่ายร่วมหาทางออก
6 ส.ค. 2554

ผู้นำยุโรปเอเชียหารือเครียดวอนทุกฝ่ายร่วมหาทางออก
ตลาดหุ้นทั่วโลกทรุดหนักสุดนับตั้งแต่วิกฤตการเงินมะกัน หวั่นหนี้สหรัฐยุโรปเป็นชนวนวิกฤตการเงินโลกครั้งใหม่
จีนและญี่ปุ่นพร้อมใจกันเรียกร้องให้ทั่วโลกประสานความร่วมมือกัน เช่นเดียวกับ 3 ผู้นำยุโรปที่ต่อสายโทรศัพท์หารือทันที หลังเกิดภาวะปั่นป่วนในตลาดทุนโลกครั้งใหญ่ที่สุดนับตั้งแต่เกิดวิกฤตการเงินสหรัฐ ปี 2551 ตลาดหุ้นเอเชียดิ่งลงเกือบ 5% เช่นเดียวกับตลาดยุโรปที่เปิดต่ำสุดในรอบ 14 เดือน ตามทิศทางดัชนีดาวโจนส์สหรัฐที่ร่วงลงกว่า 500 จุด 
ความกังวลว่าปัญหาหนี้ในสหรัฐและยุโรปจะกลายเป็นวิกฤตการณ์ทางการเงินรอบใหม่ที่ฉุดภาวะเศรษฐกิจโลกอีกครั้ง ส่งผลให้ตลาดหุ้นทั่วเอเชียพร้อมใจกันดิ่งเหวในการปิดตลาดรอบสัปดาห์เมื่อวันที่ 5 ส.ค. ดัชนีเว็ดเต็ด ไต้หวัน ร่วงลงหนักที่สุด 5.58% หรือ 464.14 จุด ปิดที่ 7,853.13 จุด 
ดัชนีฮั่งเส็งร่วงลง 4.29% หรือ 938.60 จุด มาปิดที่ 20,946.14 จุด ซิดนีย์ลดลง 4% ปิดที่ 4,105.4 จุด โตเกียวดิ่งลง 3.72% หรือ 359.30 จุด ปิดที่ 9,299.88 จุด โซลลดลง 3.7% ปิดที่ 1,943.74 จุด และดัชนีเซี่ยงไฮ้ คอมโพสิต ลดลง 2.15% หรือ 57.62 จุด ปิดที่ 2,626.42 จุด
เอเอฟพีระบุว่า ความเชื่อมั่นของนักลงทุนที่เปราะบางอยู่แล้วยิ่งสั่นคลอนลง จากตัวเลขทางเศรษฐกิจที่อ่อนแอในสหรัฐ และสัญญาณเตือนจากประธานคณะกรรมาธิการยุโรปว่า วิกฤตการณ์หนี้สาธารณะยุโรปมีแนวโน้มที่จะขยายวงไปยังประเทศอื่นๆ
ความปั่นป่วนในตลาดหุ้นเอเชียมีขึ้นตามทิศทางตลาดในสหรัฐ ซึ่งดัชนีอุตสาหกรรมดาวโจนส์ดิ่งฮวบลงต่ำสุดนับตั้งแต่เดือน ธ.ค. 2551 ลดลง 512.76 จุด หรือ 4.3% มาปิดที่ 11,383.68 จุด หรือเท่ากับลดลงแซงหน้าตัวเลขที่บวกมาได้ตลอดทั้งปี 2554 ขณะที่เอสแอนด์พี 500 ลดลง 4.8% ปิดที่ 1,200.07 จุด และแนสแดก คอมโพสิต ดิ่งลง 5.1% ปิดที่ 2,556.39 จุด
หยางเจียฉี รัฐมนตรีต่างประเทศจีน กล่าวว่า ความเสี่ยงวิกฤตหนี้สหรัฐกำลังทวีความรุนแรงขึ้น แต่ละประเทศควรเพิ่มความร่วมมือกันในการรับมือกับความเสี่ยงทางเศรษฐกิจโลกครั้งนี้ ขณะที่โยชิฮิโกะ โนดะ รัฐมนตรีคลังญี่ปุ่น ก็กล่าวในทำนองเดียวกันว่า รัฐบาลทั่วโลกต้องเผชิญหน้ากับภาวะปั่นป่วนของค่าเงิน วิกฤตการณ์หนี้สาธารณะ และความกังวลต่อภาวะเศรษฐกิจสหรัฐ ซึ่งเป็นปัญหาสำคัญที่ควรหารือร่วมกัน 
ท่าทีดังกล่าวยังสอดคล้องกับผู้นำยุโรป ซึ่งมีรายงานว่าประธานาธิบดีนิโกลาส์ ซาร์โกซี ของฝรั่งเศส จะประชุมทางโทรศัพท์ร่วมกับนายกรัฐมนตรีอังเกลา แมร์เกิล ของเยอรมนี และนายกรัฐมนตรีโฆเซ ลูอิซ โรดริเกซ ซาปาเตโร เพื่อหารือถึงเรื่องความปั่นป่วนในตลาดทุนโลก